Folketing
2012-02-07

Og det er en glad social- og integrationsminister, og jeg vil gerne starte med at sige tak for de kommentarer, der er faldet i forbindelse med lovforslaget. Jeg tror, vi alle sammen er enige om, at vi skal sørge for, at de børn og unge, som vi har i vores samfund, og som har en funktionsnedsættelse, føler, at de er en del af vores fællesskab, og at vi åbner op, sådan at de kan føle, at der også er plads til dem. Det viser vi meget tydeligt med det her forslag, og der er faldet mange smukke og kloge ord, som jeg synes, jeg bare vil bakke op om. Et ungdomsliv handler om at kunne bestemme selv, og det gælder selvfølgelig også, når man har en funktionsnedsættelse. Så jeg vil sige tak til ordførerne. Så skal jeg bare knytte en kommentar til Enhedslistens ordfører, som spurgte til, hvorfor det ikke også er børn med sindslidelser, der kan få adgang til den her ledsageordning. Der har vurderingen været den, at hvis man har en sindslidelse, må der stilles nogle særlige krav til indsigt og træning, som ligger ud over de kvalifikationer, der ligger i ledsageordningen. Og derfor er det sådan, at har man brug for ledsagelse, er det i stedet servicelovens § 52 og nogle af de foranstaltninger, der ligger deri, man skal anvende, såfremt der er tale om børn og unge med sindslidelser. Tak.